କ୍ଲାଡ୍ରିବାଇନ, ଅନ୍ୟମାନଙ୍କ ମଧ୍ୟରେ ଏକ ବେପାର ନାମ ଲେଷ୍ଟାଟିନ୍, ହେଉଛି ଏକ ଔଷଧ ଯାହାକି ଲୋମଶ ଜୀବକୋଷ ଲିଉକେମିଆ, କ୍ରନିକ ଲିମ୍ଫୋସାଇଟିକ ଲ୍ୟୁକେମିଆ, ନନ୍-ହଜକିନ୍ସ ଲିମ୍ଫୋମା ଏବଂ ଚର୍ମ ଟି-ଜୀବକୋଷ ଲିମ୍ଫୋମା ରୋଗମାନଙ୍କର ଚିକିତ୍ସା ପାଇଁ ବ୍ୟବହୃତ ହୁଏ । ଏହା ଆରୋଗ୍ୟ-ପୁନଃପୌନିକ ଏକାଧିକ ସ୍କ୍ଲେରୋସିସ ପାଇଁ ମଧ୍ୟ ବ୍ୟବହୃତ ହୁଏ  ଏହା ପାଟିରେ କିମ୍ବା ଇଞ୍ଜେକ୍ସନଦ୍ୱାରା ଶିରାଭ୍ୟନ୍ତରରେ କିମ୍ବା ଚର୍ମ ତଳେ ଦିଆଯାଏ । ସାଧାରଣ ପାର୍ଶ୍ୱ ପ୍ରତିକ୍ରିୟାରେ ସଂକ୍ରମଣ, ଉଦ୍‌ବେଗ, କେଶହାନୀ, ଅନିୟମିତ ହୃତ୍ ସ୍ପନ୍ଦନ, ତରଳ ଝାଡ଼ା, ଜ୍ୱର, ମାଂସପେଶୀ ଯନ୍ତ୍ରଣା, ରାସ ଏବଂ ରକ୍ତସ୍ରାବ ହୋଇପାରେ । ଅନ୍ୟାନ୍ୟ ପାର୍ଶ୍ୱ ପ୍ରତିକ୍ରିୟାରେ ଅସ୍ଥି ମଜ୍ଜା ଦମନ, ପ୍ରଗତିଶୀଳ ମଲ୍ଟିଫୋକାଲ୍ ଏନସେଫାଲୋପାଥି  , ଟ୍ୟୁମର୍ ଲାଇସିସ୍ ସିଣ୍ଡ୍ରୋମ ଏବଂ ସ୍ନାୟୁ କ୍ଷତି ଅନ୍ତର୍ଭୁକ୍ତ ହୋଇପାରେ । ଗର୍ଭାବସ୍ଥାରେ ବ୍ୟବହାର କଲେ ଶିଶୁର କ୍ଷତି ହୋଇପାରେ । ଏହା ଏକ ଆଣ୍ଟିମେଟାବୋଲାଇଟ୍, ବିଶେଷ ଭାବରେ ଏକ ପ୍ୟୁରିନ୍ ଆନାଲଗ ଯାହା ଲିମ୍ଫୋସାଇଟ‌ଦ୍ୱାରା ନୂତନ ଡିଏନଏ ଉତ୍ପାଦନରେ ବାଧା ସୃଷ୍ଟି କରିଥାଏ । ଚିକିତ୍ସା କ୍ଷେତ୍ରରେ ୧୯୮୦ ଦଶକରୁ କ୍ଲାଡ୍ରିବାଇନ୍ ବ୍ୟବହାର ହୋଇଆସୁଛି ଓ ୧୯୯୩ ପରଠାରୁ ୟୁରୋପର କିଛି ଅଂଶରେ ବ୍ୟବହାର କରାଯାଉଛି । ୧୯୯୩ରୁ ଯୁକ୍ତରାଷ୍ଟ୍ରରେ ଚିକିତ୍ସା କ୍ଷେତ୍ରରେ ବ୍ୟବହାର ପାଇଁ ଏହା ମଧ୍ୟ ଅନୁମୋଦିତ ହୋଇଥିଲା । ଏହା ବିଶ୍ୱ ସ୍ୱାସ୍ଥ୍ୟ ସଂଗଠନର ଜରୁରୀ ଔଷଧ ତାଲିକାରେ ଅଛି । ମୂଳ ନାମରେ ମଧ୍ୟ କେତେକ ସାଧାରଣ ଔଷଧ ଭାବରେ ଉପଲବ୍ଧ । ଯୁକ୍ତରାଜ୍ୟରେ 10 ମିଗ୍ରା ଇଞ୍ଜେକ୍ସନ ପାଇଁ ମୂଲ୍ୟ ପ୍ରାୟ ୧୬୦ ପାଉଣ୍ଡ ଥିବାବେଳେ ୨୦୨୧ ସୁଦ୍ଧା ୧୦ ମିଗ୍ରା ବଟିକା ମୂଲ୍ୟ ୨୦୫୦ ପାଉଣ୍ଡ ଖର୍ଚ୍ଚ ହୋଇଥାଏ । ଯୁକ୍ତରାଷ୍ଟ୍ରରେ ଏହି ରାଶି ଯଥାକ୍ରମେ ୩୭୦ ଡଲାର ଏବଂ ୯,୦୦୦ ଡଲାର ଖର୍ଚ୍ଚ ହୋଇଥାଏ ।